บิ๊กSMTเก็บหุ้นโชว์30ล้านบาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ผู้ถือหุ้นใหญ่ SMT เก็บหุ้น 30 ล้านบาท สร้างความมั่นใจนักลงทุน เห็นจังหวะราคาร่วงเกินจริง ตื่นเพิ่มทุนฉุดกำไร
เมื่อวันที่ 12 ก.พ. 2554 กลุ่มผู้ถือหุ้นใหญ่บริษัท สตาร์ส ไมโครอิเล็กทรอนิกส์ (ประเทศไทย) หรือ SMT นำโดยนายสมนึก ไชยกุล ประธานกรรมการ ได้ซื้อหุ้น SMT รวมทั้งสิ้น 1.55 ล้านหุ้น ในราคาหุ้นละ 19.520 บาท ใช้เงินลงทุนร่วม 30 ล้านบาท 
นายสมนึก เปิดเผยว่า ทางกลุ่มได้เข้าไปซื้อหุ้น SMT ในตลาดหลักทรัพย์ เนื่องจากเห็นว่าราคาหุ้นปรับตัวลงมามากเกินไป ซึ่งเกิดจากภาวะตลาดหุ้นโดยรวมและนักลงทุนตื่นตระหนกต่อการเพิ่มทุนจดทะเบียน ซึ่งเกรงว่าจำนวนหุ้นที่เพิ่มขึ้นจะมีผลกระทบต่อกำไรสุทธิต่อหุ้น คาดว่าจะทำให้ราคาลดลง 12.5%
ส่วนราคาหุ้นที่ทางกลุ่มเข้าซื้อในราคาแถว 20 บาท เพื่อยืนยันว่ากำไรของบริษัทยังมีการเติบโตต่อเนื่องไม่ว่ารายเดือน รายไตรมาส หรือรายปี ตามที่ผู้บริหารเคยให้สัมภาษณ์ก่อนหน้านี้ และมีคำสั่งซื้ออย่างต่อเนื่องจนถึงช่วงสงกรานต์เดือน เม.ย.นี้
อย่างไรก็ตาม จำนวนหุ้นที่ทางกลุ่มเข้าไปซื้อเพิ่มนั้น คิดเป็นจำนวนน้อยมากถ้าเทียบกับการถือหุ้นใหญ่ที่มีอยู่กว่า 40% โดยไม่เคยขายออกมาเลยนับตั้งแต่บริษัทเข้าตลาดหลักทรัพย์วันที่ 24 ก.ย. 2522
เมื่อปลายเดือน ม.ค.ที่ผ่านมา บริษัทได้ประกาศเพิ่มทุนจากจำนวน 751 ล้านบาท เป็น 843.25 ล้านบาท โดยออกหุ้นใหม่จำนวน 46.13 ล้านหุ้น หรือคิดเป็น 12.2% ของทุนเดิม เสนอขายผู้ถือหุ้นสัดส่วน 8 หุ้นเดิมต่อ 1 หุ้น ในราคาหุ้นละ 16 บาท นับว่าต่ำกว่าราคาในตลาดตอนนั้นอยู่ที่ 23.60 บาท 
นักวิเคราะห์บริษัทหลักทรัพย์ เอเซีย พลัส ลดคำแนะนำจากซื้อเป็นถือ เพื่อรอเงินปันผล ซึ่งคาดว่าบริษัทจ่ายจากกำไรงวดครึ่งหลังปีก่อนเท่ากับ 0.37 บาทต่อหุ้น คิดเป็นอัตราผลตอบแทน 1.6% และราคาหุ้นปัจจุบันใกล้มูลค่าพื้นฐานปีนี้ที่ 20.71 บาทแล้ว
นายสมนึก รายงานต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 1 ก.พ. ได้ซื้อหุ้น SMT จำนวน 6 แสนหุ้น ราคาหุ้นละ 20 บาท วันที่ 2 ก.พ. ซื้อ 2 รายการจำนวน 1 แสนหุ้น ราคาราคาหุ้นละ 19.50 บาท และ 2,500 หุ้น ราคาราคาหุ้นละ 19.60 บาท รวมเป็นเงินทั้งสิ้น 13.99 ล้านบาท ซึ่งจำนวนหุ้นและราคาหุ้นเท่ากับการซื้อหุ้นของนางพูนพรรณ ไชยกุล กรรมการบริษัท 
ส่วนนายพิทักษ์ ศิริวันสาณฑ์ รองประธานกรรมการ บริษัทได้ซื้อหุ้นวันที่ 1 ก.พ. จำนวน 1 แสนหุ้น ราคาเฉลี่ยหุ้นละ 19.85 บาท และซื้ออีก 5 หมื่นหุ้น ราคาหุ้นละ 19.56 บาท